Beeste wreed vermink, geslag*Waarskuwing: Berig bevat inhoud wat sensitiewe lesers kan ontstel. Die verwese kalfies het Maandagoggend nog aan die dooie koeie probeer suip. (Foto: Verskaf) Sewe beeste is Sondagaand wreed vermink en geslag op ŉ plaas in die Winburg-omgewing in die Vrystaat. Die bul en ses koeie het aan Lucas Sentueli en Jacob Mtlhokoe, twee plaaswerkers, behoort en was altesame R137 000 werd. ŉ Paar van die koeie was boonop dragtig. Jan-Harm Joubert, boer en plaaseienaar, sê sy werkers het Maandag kort na 05:00 op die gru-toneel afgekom. “Sewe beeste is dood. Vyf is geslag waarvan die vleis van vier en ŉ half weg is. ŉ Halwe bees se vleis het nog daar gelê.” “Die ander twee karkaste was nog heel. Die hakke is gekap en daar is ŉ gat in die kop gekap om seker te maak die beeste is dood en dat hulle nie bulk nie.” Joubert sê dit lyk of die veediewe, wat met ŉ motor toegang tot die plaas verkry het, die beeste en hul kalfies na ŉ hoek gejaag het. Daar is ŉ gat in die kop gekap om seker te maak die beeste is dood en dat hulle nie bulk nie. (Foto: Verskaf) Die verwese kalfies het Maandagoggend nog aan die dooie koeie probeer suip. “Die polisie was daar, maar die spore was redelik toe weens die reën. Daar is ook messe op die toneel gevind.” Isabel Kruger, van die veediefstalvoorkomingsforum van die Rooivleisprodusente-organisasie (RPO) in die Vrystaat, sê veediefstal neem beslis hierdie tyd van die jaar toe. “Daar is ook minder as twee maande gelede 20 beeste op ’n ander plaas in die omgewing só gekap. “Die dieremishandeling wat met hierdie voorvalle gepaardgaan is afgryslik. Die diere ly verskriklik.” Kruger sê sy het voorheen al aanskou hoe ’n vers op afgekapte hakke probeer loop. “Dit maak ŉ mens so hartseer. Dit is grusaam en so wreed. Hulle [die veediewe] het geen genade nie. Die verwese kalfies het Maandagoggend nog aan die dooie koeie probeer suip. (Foto: Verskaf) “Hulle steel die vleis en al kry hulle net R50 of R200 daarvoor is hulle tevrede. Vir hulle is dit ’n wins.” Kruger sê veediewe is boonop gevaarlik. “Hulle steel nie net ’n skaap of ’n dier en hardloop weg nie, nee, hulle is gewapen. “Veediefstaleenhede werk hard om dié soort voorvalle te bekamp, maar hulle kan nie oral wees nie. Daar is ook onder meer ’n tekort aan voertuie en mannekrag,” sê Kruger.